ሁለተኛዉ አማራጭ መንገድ በኢትዮጵያ ጉዳይ ራሳቸዉን ባዕድ አድርገዉ የሚያቀርቡ ወገኖችን የአገር ባለቤትነት እንዲሰማቸዉና በዘመናዊቷ ዲሞክራሲያዊት ኢትዮጵያ ዉስጥ ራሳቸዉን በግልፅ እንዲያዩ የሚያደርጉ ወሳኝ እርምጃዎችን በድፍረት መዉሰድን ይጠይቃል፡፡ እዚህ ላይ “እነዚህ እርምጃዎች ምንድናቸዉ?” የሚል ጥያቄ በቅንነት ማንሣት ተገቢ ነዉ፡፡ እንደሚታወቀዉ የአገር አንድነት ስጋት ተደርገዉ የሚታዩ ሁኔታዎችን በማንፀባረቅ ከሚታወቁት የአገራችን ፖለቲካዊ እንቅስቃሴዎች አንዱና የመጀመሪያዉ የኦሮሞ ሕዝብ ጥያቄ ነዉ፡፡ ለዘመናት የዘለቀዉና ዛሬም ድረስ አጥጋቢ መልስ ባለማግኘቱ በሺዎች ለሚቆጠሩ ዜጎች እንደበግ በአደባባይ መታረድ፤ በመቶ ሺዎች ለሚቆጠሩ የኦሮሞ ልጆች ከአገራቸዉ መሰደድና ቁጥራቸዉን መገመት ለሚያዳግት ንፁሃን ኦሮሞዎች ወያኔ በየሥፍራዉ በከፈታቸዉ የማሰቃያ ማዕከላት ዉስጥ ጭካኔ በተመላበት ሁኔታ መታጎር ምክንያት ሆኗል፡፡
